বিহারে গেরুয়া ঝড়, এবার বাংলায় পরিবর্তনের ডাক! নন্দীগ্রাম থেকে বিস্ফোরক মন্তব্য বিরোধী দলনেতার

নন্দীগ্রাম: বিহার বিধানসভা নির্বাচনে (Bihar Assembly Election 2025) এনডিএ-র (NDA) ব্যাপক এগিয়ে থাকার প্রবণতা ঘিরে উচ্ছ্বাস প্রকাশ করলেন বিরোধী দলনেতা শুভেন্দু অধিকারী (Suvendu Adhikari)। নন্দীগ্রামে (Nandigram) শুক্রবার তিনি বলেন, “বিহারে এই মুহূর্তে গেরুয়া ঝড়। সরকার গড়তে দরকার ছিল ১২২টি আসন, আর আমরা এগিয়ে আছি ১৯০টি আসনে। বিহার কি জিত হামারি হ্যাঁ, আব বাংলা কা বারি হ্যাঁ।”

তিনি দাবি করেন, বিহারের মতোই বাংলাতেও এবার ‘শুদ্ধ ভোটার’ নিয়ে নির্বাচন হবে। রাজ্যে অপশাসন, নারী নির্যাতনকারী এবং চাকরি দুর্নীতিতে যুক্তদের হারানোই লক্ষ্য বলে মন্তব্য করেন তিনি। তাঁর কথায়, “২০২১ সালে নন্দীগ্রাম যেমন কাজ করেছে, ২০২৬-এ গোটা বাংলা তাই করবে।”

আরও পড়ুন: “পাকিস্তান- বাংলাদেশ থেকে পাচ্ছি হুমকির ফোন” — বিস্ফোরক দাবি শুভেন্দু অধিকারীর, কটাক্ষ তৃণমূলের

বিরোধী দলনেতার অভিযোগ, ২০২১ সালের বিধানসভা ভোটে বিজেপি আসলে জিতেছিল, কিন্তু “লুঠ-সন্ত্রাস করে ফলাফল বদলে দেওয়া হয়েছিল।” তাঁর দাবি, “স্বচ্ছ ভোট হলে তৃণমূল বাংলায় থাকতে পারবে না।”

মমতা বন্দ্যোপাধ্যায়ের প্রসঙ্গ টেনে তিনি আরও বলেন, “নন্দীগ্রামে মমতা ব্যানার্জি হেরেছিলেন। বিহারের মতো এখানেও একই অবস্থা হবে। এবার ভবানীপুরেও হারবেন তিনি।” বিহারের ফলাফলের প্রবণতা ঘিরে বাংলার রাজনীতিতে নয়া উত্তাপ, এমনই ইঙ্গিত রাজনৈতিক পর্যবেক্ষকদের।