BJP কর্মীকে হুমকি তৃণমূল নেতার! বিস্ফোরক অভিযোগ শুভেন্দুর

ওয়েব ডেস্ক: বিধানসভা নির্বাচনের (WB Assembly Election) আগে বিভিন্ন দুর্নীতি নিয়ে তৃণমূলকে (TMC) আরও বেশি করে নিশানা করতে হবে- শুক্রবার নিউটাউনে বিজেপির (BJP) সাংগঠনিক বৈঠকে এ কথা স্পষ্ট করে দিয়েছেন দলের কেন্দ্রীয় পর্যবেক্ষক সুনীল বনসল। এর কয়েকঘন্টার মধ্যেই বিজেপি কর্মীকে হুমকি দেওয়ার অভিযোগ তুললেন রাজ্য বিধানসভার বিরোধী দলনেতা শুভেন্দু অধিকারী (Suvendu Adhikari)। তিনি এবার আরামবাগ সাংগঠনিক জেলার চন্দ্রকোনা বিধানসভায় তৃণমূল পঞ্চায়েত সদস্যের বিরুদ্ধে বিজেপি কর্মীকে হুমকি দেওয়ার অভিযোগ তুললেন।

শুভেন্দু অধিকারী তাঁর নিজস্ব সোশ্যাল মিডিয়া হ্যান্ডেল থেকে একটি অডিও ক্লিপসহ (যার সত্যতা যাচাই করেনি কলকাতা টিভি ডিজিটাল) দাবি করেন, বিজেপি কর্মী হিমাদ্রি দে-কে তৃণমূলের নেতা শেখ শাফিরুল হক এবং আমজাদ আলি খান ভয় দেখাচ্ছেন এবং অশ্রাব্য ভাষায় গালিগালাজ করছেন।

আরও পড়ুন: শুধু হিন্দুত্ব নয়! বনসলের নির্দেশে ব্যাকফুটে শুভেন্দু? জয় শমীকের

শুভেন্দুর অভিযোগ, চন্দ্রকোনা ৪ নং মণ্ডলের মাংরুল অঞ্চলের ২১৬ নম্বর বুথের শক্তিকেন্দ্র প্রমুখ হিমাদ্রি দে সম্প্রতি এসআইআর ফর্ম পূরণ করেছিলেন। এর জেরেই তাঁকে তৃণমূল কর্মীরা চাপ সৃষ্টি করছেন এবং শাস্তি স্বরূপ তাঁর বাড়ির কেবল টিভি সংযোগ পর্যন্ত কেটে দেওয়া হয়েছে বলে অভিযোগ তোলেন শুভেন্দু। পোস্টে তিনি লেখেন, ‘অন্যান্য রাজ্যেও এসআইআর চলছে, কিন্তু কোথাও এই ধরনের আতঙ্ক বা অরাজকতার পরিস্থিতি নেই। পশ্চিমবঙ্গে তৃণমূল জেনে–বুঝে মানুষকে ভয় দেখানোর চেষ্টা করছে।’

শুভেন্দু আরও অভিযোগ করেন যে, রাজ্যের মুখ্যমন্ত্রী মমতা বন্দ্যোপাধ্যায় শুরু থেকেই এসআইআর–এর বিরুদ্ধে অবস্থান নিচ্ছেন এবং মানুষকে ভুল পথে পরিচালিত করছেন। তাঁর দাবি, SIR একটি সাংবিধানিক প্রক্রিয়া, যা নিয়মিত সময়ের ব্যবধানে নির্বাচন কমিশন করে থাকে। তিনি সোশ্যাল মিডিয়া পোস্টে লেখেন, ‘পশ্চিমবঙ্গের মানুষের বড় অংশ এসআইআর–কে স্বাগত জানিয়েছেন। এ কারণেই তৃণমূল উদ্বিগ্ন। নির্বাচনী তালিকা শুদ্ধিকরণের ফলে ভুয়ো ভোটার ও অবৈধ অনুপ্রবেশকারীরা বাদ পড়ছেন, এটাই তাঁদের ভয়।’

আরামবাগ সাংগঠনিক জেলার চন্দ্রকোনা বিধানসভার চন্দ্রকোনা ৪ নং মণ্ডলের মাংরুল অঞ্চলের ২১৬ নম্বর বুথ(গোহাল সিনি) এর শক্তিকেন্দ্র প্রমুখ বিজেপি কর্মী হিমাদ্রি দে কে তৃণমূলের পঞ্চায়েত সদস্য শেখ শাফিরুল হক ও আরও একজন তৃণমূলী আমজাদ আলি খান কি ভাবে হুমকি দিচ্ছে শুনুন, শুধু তাই নয় তাকে… pic.twitter.com/rgJOZo333g

— Suvendu Adhikari (@SuvenduWB) November 22, 2025

শুভেন্দু অভিযোগ করেন, নির্বাচন কমিশনের এসআইআর প্রক্রিয়া শুরু হতেই ‘ভুয়ো বাংলাদেশি ও রোহিঙ্গা ভোটাররা দেশ ছাড়ছেন’—এ মন্তব্য ঘিরে রাজনৈতিক মহলে নতুন বিতর্ক তৈরি হয়েছে। তাঁর মতে, এইসব ভোটারদের উপর নির্ভর করেই তৃণমূল এতদিন ক্ষমতায় ছিল।